31977R1784
L 200/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1784/77 AL CONSILIULUI
din 19 iulie 1977
privind certificarea hameiului
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 1170/77 (2), în special articolul 2 alineatul (4),
având în vedere propunerea Comisiei,
întrucât Regulamentul (CEE) nr. 1696/71 prevede certificarea produselor prevăzute la articolul 1, recoltate sau preparate în Comunitate; întrucât trebuie definite norme generale privind această certificare;
întrucât, având în vedere natura lor specială sau destinația lor, anumite produse nu trebuie supuse procedurilor de certificare;
întrucât statelor membre trebuie să li se permită certificarea produselor care îndeplinesc condițiile stabilite în prezentul regulament, prin agenții autorizate sau departamente special desemnate în acest scop;
întrucât, pentru a se asigura conformitatea cu procedura de certificare, este necesar să se prevadă un control în conformitate cu normele corespunzătoare;
întrucât, în conformitate cu articolul 2 alineatul (2) din regulamentul menționat anterior, certificatul poate fi eliberat numai pentru produse care prezintă caracteristici minime de calitate; întrucât este oportun să se prevadă că aceste cerințe minime de comercializare trebuie respectate începând cu stadiul inițial de comercializare;
întrucât, pentru a garanta că produsele certificate pot fi identificate, este necesar să se stabilească norme comunitare în conformitate cu care ambalajele trebuie să poarte indicațiile necesare pentru exercitarea controlului oficial și pentru informarea cumpărătorilor;
întrucât statelor membre interesate trebuie să li se permită să definească ele însele zonele sau regiunile de luat în considerare ca suprafețe de producție a hameiului;
întrucât principiul certificării implică norme stricte privind amestecurile; întrucât, prin urmare, amestecurile de conuri de hamei trebuie autorizate numai dacă se referă la produse certificate din același soi, provenind din aceeași recoltă și din același loc de producție; întrucât, pentru a se asigura respectarea acestei dispoziții, este necesar, de asemenea, să se specifice că amestecul trebuie realizat sub supraveghere și că amestecurile trebuie să fie supuse unei proceduri de certificare identice cu cea pentru constituenții lor;
întrucât, având în vedere nevoile utilizatorilor, este necesar să se permită amestecul de tipuri certificate de hamei care nu sunt din același soi și nu provin din același loc de producție, în vederea fabricării de pulberi și extracte; întrucât, în acest caz, trebuie impuse aceleași cerințe de control și de certificare ca și pentru amestecurile de conuri de hamei menționate anterior,
ADOPTĂ PREZENTUL REGULAMENT:
Articolul 1
(1) Prezentul regulament reglementează produsele prevăzute la articolul 1 din Regulamentul (CEE) nr. 1696/71, atunci când sunt recoltate în cadrul Comunității sau când sunt preparate din astfel de produse, care fie au fost recoltate în cadrul Comunității, fie au fost importate din țări terțe, în conformitate cu articolul 5 din regulamentul menționat, cu excepția:
(a)
hameiului recoltat de pe terenul deținut de un fabricant de bere și utilizat de acesta în stare naturală sau prelucrată;
(b)
extractelor de hamei izomerizate;
(c)
produselor derivate din hamei și transformate prin contract în numele unui fabricant de bere, cu condiția ca aceste produse să fie utilizate de către fabricantul însuși;
(d)
hameiului și produselor derivate din hamei, puse în ambalaje mici, destinate vânzării către particulari sau destinate propriei lor utilizări.
Produsele prevăzute la literele (a)-(d) trebuie supuse unei proceduri de control care urmează să fie stabilită.
(2) Procedura de certificare include eliberarea de certificate și marcarea și sigilarea ambalajelor.
(3) Certificarea trebuie realizată sub supravegherea oficială a statelor membre în prima etapă de comercializare, și anume înainte ca produsul să fie introdus pe piață și, în orice caz, înainte de transformare. În cazul conurilor de hamei, aceasta nu are loc mai târziu de data de 31 martie a fiecărui an următor anului de recoltare; cu toate acestea, atunci când apar probleme legate de desfacere pentru o anumită recoltă, data limită menționată anterior poate fi extinsă de la 31 martie până la 31 iulie a aceluiași an cel târziu, în conformitate cu procedura prevăzută la articolul 20 din Regulamentul (CEE) nr. 1696/71.
(4) Procedurile de certificare se realizează la fermele sau în unitățile aprobate de statele membre și cunoscute ca „depozite de certificare” sau „centre de certificare”.
(5) În cazul în care, după certificare, se modifică ambalajul unuia dintre produsele prevăzute în alineatul (1), cu sau fără transformare, produsul este supus unei noi proceduri de certificare.
(6) Statele membre desemnează agențiile sau serviciile oficiale autorizate să realizeze certificarea și pe cele responsabile pentru a asigura conformitatea cu regimul de certificare.
Articolul 2
(1) Etapa de comercializare prevăzută la articolul 2 din Regulamentul (CEE) nr. 1696/71, pentru care sunt valabile cerințele minime de comercializare, este etapa în care se eliberează certificatul.
(2) Elementele la care se referă cerințele prevăzute la alineatul (1), conținutul de umiditate și conținutul de corpuri străine se determină, pentru fiecare produs, în conformitate cu procedura prevăzută la articolul 20 din Regulamentul (CEE) nr. 1696/71.
Articolul 3
Informațiile înscrise pe fiecare ambalaj și certificatul care însoțește produsul constituie dovada certificării.
Articolul 4
Fiecare ambalaj are inscripționate cel puțin următoarele informații în una dintre limbile Comunității:
(a)
descrierea produsului, inclusiv, în cazul hameiului, cu sau fără semințe, cuvintele „hamei preparat” sau „hamei nepreparat”, după caz;
(b)
varietatea sau varietățile;
(c)
o indicație cu numărul de referință al certificatului.
Aceste informații trebuie să fie scrise cu caractere uniforme, lizibile, indelebile.
Articolul 5
Certificatul include cel puțin următoarele informații:
1.
în cazul hameiului:
(a)
descrierea produsului;
(b)
numărul de referință al certificatului;
(c)
greutatea netă;
(d)
locul de producție al hameiului;
(e)
anul de recoltare;
(f)
soiul.
2.
în cazul produselor preparate din hamei:
în plus față de particularitățile prevăzute la alineatul (1), locul și data transformării.
Articolul 6
(1) Se înțelege prin „loc de producție” zonele sau regiunile de producție din lista întocmită de statele membre în cauză.
(2) Comisia asigură publicarea listei cu locurile de producție de hamei în Jurnalul Oficial al Comunităților Europene.
Articolul 7
Sub rezerva articolului 1 alineatul (1) litera (a), pentru obținerea produselor preparate din hamei, se pot utiliza numai hameiul certificat în cadrul Comunității și hameiul importat din țări terțe în conformitate cu articolul 5 din Regulamentul (CEE) nr. 1696/71.
Articolul 8
(1) Atât timp cât se află în circulație, produsele care se află sub incidența prezentului regulament pot fi amestecate numai sub supraveghere, în centrele de certificare sau în depozitele de certificare.
(2) Hameiul pentru amestec trebuie să provină de pe același loc de producție și din aceeași recoltă și trebuie să fie din același soi.
(3) Cu toate acestea, pentru fabricarea pulberilor și a extractelor, se pot amesteca hameiuri certificate de origine comunitară și din aceeași recoltă, dar din soiuri diferite și din locuri de producție diferite, cu condiția ca certificatul care însoțește produsul să specifice:
(a)
soiurile utilizate, locurile de producție și anul de recoltare;
(b)
greutatea în procente a fiecărui soi utilizat în amestec;
(c)
numerele de referință ale certificatelor eliberate pentru hameiul utilizat.
Articolul 9
În termen de trei luni de la intrarea în vigoare a prezentului regulament, statele membre transmit Comisiei, care informează statele membre cu privire la aceasta, denumirile și adresele agențiilor sau serviciilor desemnate în conformitate cu articolul 1 alineatul (6), precum și măsurile luate în aplicarea prezentului regulament.
Articolul 10
Prezentul regulament intră în vigoare la 1 august 1978.
Cu toate acestea, comercializarea fără certificat a pulberilor și extractelor de hamei produse înainte de 1 august 1978 este autorizată până la 31 martie 1979. Această din urmă dată poate fi amânată, în conformitate cu procedura prevăzută la articolul 20 din Regulamentul (CEE) nr. 1696/71.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iulie 1977.